Tornionlaakson Voima Oy:n Portimokosken vesivoimalaitoksen turbiini peruskunnostetaan

**Tornionlaakson Voima Oy:n Tengeliönjoessa sijaitsevan Portimokosken vesivoimalaitoksen peruskunnostus toteutetaan vuoden 2026 jälkimmäisellä puoliskolla.**

Peruskunnostuksessa Portimokosken alkuperäinen, vuodelta 1987 peräisin oleva turbiini peruskunnostetaan. Lisäksi kunnostuksen yhteydessä huolletaan turbiinin apulaitteet sekä generaattori.

”Peruskunnostuksen tarkoituksena on parantaa voimalaitoksen toimintavarmuutta sekä lisätä suorituskykyä. Yhdessä kalatieinvestointien kanssa voimalaitoksesta luodaan entistä tulevaisuuskestävämpi”, Tornionlaakson Voima Oy:n toimitusjohtaja **Sakke Rantala** kertoo.

Sään mukaan vaihtelevan energian lisääntyminen sähköjärjestelmässä vaikuttaa vesivoimaloiden laitteistojen käyttöön. Tämä tarkoittaa turbiinien jatkuvaa säätämistä sähköverkon vakaan taajuuden varmistamiseksi.

”Portimokosken vesivoimalaitoksen juoksupyörän tekninen kunto on rajoittanut voimalaitoksen säätökäyttöä. Parantuneen suorituskyvyn avulla mahdollistetaan laitoksen säätökäyttö ja varmistetaan kotimaisen sähköverkon tarvitsema säätövoiman tuotanto”, toteaa hankkeen projektipäällikkö, PVO-Vesivoima Oy:n projektien ja turvallisuuden asiantuntija **Arttu-Pekka Alaperä**.

Hankkeen päätoteuttajana toimii Andritz Hydro Oy. Peruskunnostus aloitetaan vuoden 2026 kesäkaudella ja sen kesto on noin neljä kuukautta.

Peruskunnostuksen lisäksi Portimokosken voimalaitoksen yhteyteen rakennetaan kaksi kalatietä, jotka avaavat lähes tuhat kilometriä vaellusyhteyttä. Toinen luonnonmukainen ohitusuoma valmistui syksyllä 2024 ja toinen on määrä rakentaa tänä vuonna.

**Lisätietoja**

Sakke Rantala, toimitusjohtaja, Tornionlaakson Voima Oy, sakke.rantala@tls.fi, puh. 040 664 6132

Arttu-Pekka Alaperä, asiantuntija, projektit ja turvallisuus, PVO-Vesivoima Oy, arttu-pekka@alapera@pvo.fi, puh. 050 386 2614

Linkki aiempaan uutiseen: [Yksi Euroopan suurimpia kunnostushankkeita aluillaan, Pohjolan Voima](https://www.pohjolanvoima.fi/tengelionjoen-kalatiet-yksi-euroopan-suurimpia-kunnostushankkeita-aluillaan/)

**Portimokosken vesivoimalaitos**

Sijaitsee Ylitorniolla Tengeliönjoessa

Voimalaitos on otettu käyttöön vuonna 1987

Laitoksen automaatio on uusittu vuonna 2014

Teho 10,5 MW

Putouskorkeus 16,5 m

Rakennusvirtaama 70 m3/s

Vuosituotanto noin 40 GWh

*Tornionlaakson Voima Oy:n omistavat Tornionlaakson Sähkö Oy ja PVO-Vesivoima Oy tasaosuuksin. Tornionlaakson Voima Oy omistaa Portimokosken voimalaitoksen lisäksi Tengeliönjoessa sijaitsevat Kaaranneskosken ja Jolman vesivoimalaitokset.*

*Tornionlaakson Sähkö on paikallinen sähkön jakeluun ja tuotantotoimintaan keskittyvä yhtiö, jonka tuotanto-osuuksiin kuuluu vain hiilidioksidivapaata tuotantoa Suomessa, Ruotsissa ja Norjassa.*[*www.tornionlaaksonsahko.fi*](http://www.tornionlaaksonsahko.fi/)

*PVO-Vesivoima Oy tuottaa sähköä vesivoimalaitoksilla Iijoella, Kemijoella ja Kokemäenjoella. Yhtiön sähköntuotanto on keskimäärin 1,7 terawattituntia vuodessa. Yhtiö kuuluu Pohjolan Voima -konserniin* [*www.pohjolanvoima.fi*](http://www.pohjolanvoima.fi)*. X:* [*@PVOVesivoima*](http://@PVOVesivoima)*.*